  Туспуктэм: vk.cpm (Ограбление по-удмуртски) Анжелика Тихонова корреспондент Удмуртиын «Кин кызьы узырме, яке Ограбление по-удмуртски» кинолэн съёмкаосыз йылпумъяськизы. Ужъёсты 14 нунал ӵоже быдэстӥзы. Со сярысь ивортодэтъя «Удмуртия» агентстволэн корреспондентэзлы элькунысь йӧскалык театрысь артист, киноын одӥгзэ валтӥсь ролез шудӥсь Вадим Дмитриев вераз. Фото: Туспуктэм: vk.com (Ограбление по-удмуртски) Артист 15 нуналлы пытсэт сьӧры сюрылэм, ужзэ ыштэм, улоназ, семьяяз шугъяськонъёсын гуртысь воргоронэз, Андрей Чугаевез (Чугаретти), шудӥз. Актёр понна та нырысетӥез киноын бадӟым ролез луиз. « Пичи эпизодъёсын шудэме вал. Тани «Пузкарын» но пичи эпизодын снимаськеме вал, собере Эстониын но киношколаын. Отын но пичи роль шудӥ вал. Но со дышетсконэнгес герӟаськемын вал. Нош таӵе ӵектосын, бадӟым полнометражной киноын – нырысьсэ » Вадим Дмитриев, Чугареттилэсь рользэ шудӥсь Съёмкаос Ижкарын, Пичи Пургаын ортчизы. Нош тросэз – Пичи Пурга ёросысь Вуж Мӧнья гуртын, Вадим Дмитриевлэн вордӥськем палъёсаз. « Милемлы гурт локациос кулэ вал, мед луоз отын кыӵе ке колхоз, комбайн, соиз-таиз. Нош мон Ижкарлы тужгес матын улӥсез бере, кема малпаськыса ӧм улэ, мон дорын ортчытом шуыса малпам » Вадим Дмитриев, Чугареттилэсь рользэ шудӥсь Озьы, киноез гуртысь возёсын, бусыын, гурт клубын, Вадим Дмитриевлэн юртъерез котырын снимать каризы. Артистлэн кылъёсызъя, со туж бадӟым сюлэмшугъяськон, кылкутон вылэм. « Кин но со шуылӥз вал, ох, Вадим, тон аслэсьтыд гурттэ историе пыртӥськод, шуыса. <…> Соин потэ вал умой ласянь гуртмес но возьматэм. Кылкутон но мон вылын бадӟым вал. Ас вылам сыӵе кылкутон басьтӥ бере, гуртам съёмкаос ортчытыны, бызьылоно но мыным тросгес луиз, тодмоос, кивалтӥсьёс пыр » Вадим Дмитриев, Чугареттилэсь рользэ шудӥсь Кино снимать карон висказы пӧртэм тунсыко учыръёс но луылӥзы. Кылсярысь, одӥгаз нуналэ гуртын ӵукнаысен ӝытозь тылъёсты кысӥзы. Нош артистъёслэн вань тӥрлыксы электрокужым бордысь ужа. Мар карод? Быдэс ужан нуналэз ыштод? Югдурез тупатыны гуртоос юрттӥзы – кино лэсьтӥсьёслы генераторзэс сётӥзы. Озьы, ужзы нош азьлань мынӥз. Нош Пичи Пургаын уйиськонэз снимать карыкузы, быдэс ульчаез ворсаны кулэлык кылдӥз. Таяз учыре ёрос кивалтэт куремъя, полициын ужасьёс но тылпу кысӥсьёс юрттӥзы. «Киноляпъёстэк» но ӧз луы. Но артистъёс дырыз дыръя янгышамзэс шӧдӥзы, тупатскизы. Вадим Дмитриев оглом вань пуктэм ужпумъёссэс быдэстыны быгатӥзы шуыса пусйиз но командазылы туж вылӥ дунъет сётӥз. « Санкт-Петербургысь вуэм ӧнерчиосмы, режиссёр, оператор, соос ужамын ӧнерлыко командаосын. Тани оператормы ик  шуэ, таӵе полнометражной кино бордын 70 котыр адями ужа шуыса. Озьыен, съёмочной площадкаын котькуд нунал 70 пала адями луэ. Нош ми вал 10-15 кузя, актёръёсын лыдъяса. <…> Нош ужан куспын валамон луиз, котькудӥз ас вылаз 3-5 адямилэсь ужзэ басьтӥз, соин гинэ командамы тузон ӵыжаса ӧз ветлы, котькудӥзлэн аслаз ужез вал, кудзэ со рос-прос быдэсъяз » Вадим Дмитриев, Чугареттилэсь рользэ шудӥсь Вадим Дмитриевлэн кылъёсызъя, съёмкаос быризы ке но, ужзы трос на. Азьланяз актёръёслы куара гожтоно, саундтрек дасяно. Киное пыртоно кырӟанъёсты гожтоно. Нош бӧрысь монтаж борды кутскозы. Тодэ вайытом, 2022-тӥ арын толшоре Ижкарын вуоно фильмлы тизер лэсьтӥзы. Та дыре киносъёмкаослы краудфандинг амалэн коньдон люкало. Юрттыны мукет амалъёсын но луэ. Тегъёс: Удмуртия кино удмуртъёс удмурткыл Йӧскалыктеатр Лулчеберет  